b'\n_START_ARTICLE_\nPranci\xc5\xa1kus II\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 Valua dinastijos. Vyresnysis Henriko II s\xc5\xabnus. Kai Pranci\xc5\xa1kui II buvo vos ketveri, buvo nutarta j\xc4\xaf sutuokti su \xc5\xa0kotijos karaliaus Jok\xc5\xabbo V dukterimi Marija Stiuart. Judviej\xc5\xb3 vestuv\xc4\x97s \xc4\xafvyko 1558 m. baland\xc5\xbeio 24 d. Po santuokos, Pranci\xc5\xa1kus II tapo \xc5\xa0kotijos princu konsortu. 1559 m. liepos 10 d. surengtame riteri\xc5\xb3 turnyre, dvikovos metu Henrikas II buvo mirtinai su\xc5\xbeeistas ietimi. Rugs\xc4\x97jo 21 d. Pranci\xc5\xa1kus II Reimse buvo kar\xc5\xabnuotas naujuoju Pranc\xc5\xabzijos valdovu. Nors pagal Pranc\xc5\xabzijos \xc4\xafstatymus Pranci\xc5\xa1kus II buvo laikomas pilname\xc4\x8diu, regente tapo jo motina Kotryna Medi\xc4\x8di, kuri valdant valstyb\xc4\x99, r\xc4\x97m\xc4\x97si Marijos Stiuart d\xc4\x97d\xc5\xbei\xc5\xb3 Giz\xc5\xb3 parama. Giz\xc5\xb3 vykdytos represijos hugenot\xc5\xb3 at\xc5\xbevilgiu, paskatino pastar\xc5\xb3j\xc5\xb3 r\xc4\x97m\xc4\x97jus 1560 m. prad\xc5\xbeioje surengti vadinam\xc4\x85j\xc4\xaf Ambuazo s\xc4\x85moksl\xc4\x85. Hugenotai tik\xc4\x97josi pagrobti karali\xc5\xb3 ir hercog\xc4\x85 Fransua de Giz\xc4\x85, priversti Pranci\xc5\xa1k\xc5\xb3 II atsisakyti persekioti hugenotus bei Giz\xc5\xb3 paramos. Ta\xc4\x8diau s\xc4\x85mokslas buvo atskleistas ir karalius su svita pasisl\xc4\x97p\xc4\x97 Ambuazo pilyje. Tuo pat metu Pranci\xc5\xa1kus II, b\xc5\xabdamas silpnos sveikatos, susirgo ausies u\xc5\xbedegimu ir nuo prasid\xc4\x97jusi\xc5\xb3 komplikacij\xc5\xb3 1560 m. gruod\xc5\xbeio 5 d. Orleane mir\xc4\x97. Palaidotas Pary\xc5\xbeiaus Sent Deni katedroje. Kadangi Pranci\xc5\xa1kus II vaik\xc5\xb3 netur\xc4\x97jo, Pranc\xc5\xabzijos karaliumi tapo jo jaunesnysis brolis Karolis IX Maksimilijonas.'